Rikunarita-ORG/Wikinium huggingface dataset:
# വാഇൽ അൽ-ദഹ്ദൂഹ്

| വാഇൽ അൽ-ദഹ്ദൂഹ് |
| --- |
| وائل الدحدوح |
| വാഇൽ അൽ-ദഹ്ദൂഹ് |
| ജനനം | Wael Hamdan Ibrahim Al-Dahdouh  (1970-04-30) ഏപ്രിൽ 30, 1970 വയസ്സ്) Gaza City |
| അൽമ മേറ്റർ | Islamic University of Gaza Al-Quds University |
| തൊഴിൽ | Journalist |
| തൊഴിൽദാതാവ് | Al Jazeera |
| അവാർഡുകൾ | Peace Through Media Award (2013) |

ഒരു ഫലസ്തീൻ പത്രപ്രവർത്തകനും ഗാസ നഗരത്തിലെ അൽ ജസീറയുടെ ബ്യൂറോ ചീഫുമാണ് **വാഇൽ അൽ-ദഹ്ദൂഹ്** (ജനനം: ഏപ്രിൽ 30, 1970).

1998 പത്രപ്രവർത്തന ജോലി ആരംഭിച്ച വാഇൽ, അൽ-ഖുദ്സ് പത്രത്തിലും , രണ്ടാം ഇൻതിഫാദ സമയത്ത് വോയ്സ് ഓഫ് പലസ്തീനിന്റെ ലേഖകനായും അൽ അറബിയയുടെ ലേഖകനായും പ്രവർത്തിച്ചു. 2004 മുതൽ ഗാസ ചീന്തിലെ അൽ ജസീറയുടെ റിപ്പോർട്ടറായി പ്രവർത്തിച്ചുവരികയാണ്.

2023 ലെ ഇസ്രായേലിന്റെ ഗാസ ആക്രമണത്തിനിടെ നസ്വീറാത്ത് അഭയാർത്ഥി ക്യാമ്പിൽ ഇസ്രായേൽ നടത്തിയ വ്യോമാക്രമണത്തിൽ അദ്ദേഹത്തിന്റെ ഭാര്യയും ഏഴ് വയസുള്ള മകളും 15 വയസുള്ള മകനും കൊല്ലപ്പെട്ടിരുന്നു. 2023 ഡിസംബർ 15 ന് അൽ-ദഹ്ദൂഹും സഹപ്രവർത്തകനായ ക്യാമറാമാൻ സമീർ അബു ദഖയും ഖാൻ യൂനിസിലെ ഹൈഫ സ്കൂൾ വ്യോമാക്രമണം റിപ്പോർട്ട് ചെയ്യുന്നതിനിടെ ഇരുവർക്കും, ഇസ്രായേലിന്റെ തന്നെ മിസൈൽ പതിച്ച് പരിക്കേൽക്കുകയുണ്ടായി. അബു ദഖയുടെ പരിക്ക് മാരകമായിരുന്നു. ഉടനെയുള്ള ചികിത്സ കിട്ടാത്തതിനാൽ അബു ദഖ മരണത്തിന് കീഴടങ്ങി.

## ആദ്യകാലവും വിദ്യാഭാസവും

1970 ഏപ്രിൽ 30 ന് ഗാസ നഗരത്തിലെ പുരാതന അയൽപ്രദേശമായ സെയ്തൂൺ പരിസരത്താണ് വാഇൽ ഹംദാൻ അൽ-ദഹ്ദൂഹ് ജനിച്ചത്. അറേബ്യൻ ഉപദ്വീപിൽ നിന്നുള്ള ഒരു നല്ല ഗസ്സൻ കുടുംബത്തിലാണ് അദ്ദേഹം വളർന്നത്. ഗാസ സിറ്റിയിലെ നിരവധി സ്കൂളുകളിൽ നിന്ന് പ്രാഥമിക, സെക്കൻഡറി വിദ്യാഭ്യാസം നേടി. 1988 ൽ ഹൈസ്കൂൾ ഡിപ്ലോമ നേടി അധികം വൈകാതെ ഇസ്രായേൽ അദ്ദേഹത്തെ ജയിലിലടച്ചു. എട്ടുവർഷത്തോളം അദ്ദേഹം ജയിലായിരുന്നു.
ജയിലിൽ നിന്ന് വീണ്ടും അദ്ദേഹം ഹൈസ്കൂൾ ഡിപ്ലോമ നേടി. 1998 ൽ ഗാസയിലെ ഇസ്ലാമിക് യൂണിവേഴ്സിറ്റിയിൽ നിന്ന് ജേണലിസത്തിലും മീഡിയയിലും ബിഎ നേടിയ ദഹ്ദൂഹിനെ വിദേശത്ത് പഠിക്കുന്നതിൽ നിന്ന് ഇസ്രായേൽ തടഞ്ഞതിനെത്തുടർന്ന് 2007 ൽ അബു ദിസിലെ അൽ-ഖുദ്സ് സർവകലാശാലയിൽ നിന്ന് പ്രാദേശിക പഠനത്തിൽ ബിരുദാനന്തര ബിരുദം നേടി.

## അവലംബം
# ലീവെ പലസ്തീന

| "ലീവെ പലസ്തീന" |
| --- |
| പ്രമാണം:Kofia – Mitt hemlands jord - أرض بلادي – cover.webpOriginal cover of *Mitt hemlands jord* |
| Song by Kofia |
| from the album  **Mitt hemlands jord**  |
| ഭാഷ | Swedish |
| പുറത്തിറങ്ങിയത് | 1978 |
| Genre | * Folk
* world music
 |
| ദൈർഘ്യം | 2:50 |
| ഗാനരചയിതാവ്‌(ക്കൾ) | George Totari |

1978-ൽ സ്വീഡിഷ്-പലസ്തീനിയൻ സംഗീത ബാൻഡ് 'കോഫിയ' പുറത്തിറക്കിയ ഒരു പ്രതിഷേധഗാനമാണ് **ലീവെ പലസ്തീന** (സ്വീഡിഷ് ഉച്ചാരണം: [ˈlêːvɛ palɛsˈtîːna]; അർത്ഥം: " പലസ്തീൻ നീണാൾ വാഴട്ടെ "). ബാൻഡിന്റെ നേതാവായ ജോർജ് ടോട്ടാരി ആണ് ഈ ഗാനം രചിച്ചത്. പുറത്തിറങ്ങിയതുമുതൽ സോഷ്യലിസ്റ്റ് പ്രക്ഷോഭങ്ങളിൽ ജനപ്രിയമായ ഈ ഗാനം, 2023-ലെ ഗാസാ യുദ്ധത്തിന്റെ ആരംഭത്തോടൊപ്പം വീണ്ടും ശ്രദ്ധനേടി.

## ചരിത്രം

കോഫിയ (സ്വീഡിഷ്: "കഫിയ" എന്നർത്ഥം) എന്ന ബാൻഡ് 1972-ൽ സ്വീഡനിലെ ഗോടൻബർഗിൽ ജോർജ് ടോട്ടാരി (1946-ൽ നസറത്തിൽ ജനനം) സ്ഥാപിച്ചു. ആറുദിവസം നീണ്ട യുദ്ധകാലത്ത് (1967) പലസ്തീൻ വിട്ട് സ്വീഡനിലേക്ക് കുടിയേറി പിന്നീട് സ്വീഡിഷ് പൗരനായ ജോർജ് ടോട്ടാരി ഒരു പലസ്തീനിയൻ സംഗീതജ്ഞനായിരുന്നു. അദ്ദേഹത്തോടൊപ്പം മറ്റൊരു നാലു സംഗീതജ്ഞരും ബാൻഡിൽ ഉണ്ടായിരുന്നു: യെരൂശലേമിൽ 1946-ൽ ജനിച്ച പലസ്തീനിയൻ താളവാദകനായ മിഷേൽ ക്രെയ്റ്റം, 1948–1952 കാലത്ത് കുടുംബം ജോർദാനിലേക്ക് കുടിയേറിയതും, 1967-ൽ തന്റെ സ്വീഡിഷ് പ്രിയസഖിയെ അനുഗമിച്ച് സ്വീഡനിലേക്ക് എത്തിയതുമാണ്; സ്വീഡിഷ് ഗായിക കരിന ഒൽസൺ; സ്വീഡിഷ് ഫ്ലൂട്ടിസ്റ്റ് ബെംഗ് കാർൽസൺ; സ്വീഡിഷ് ഗിറ്റാർ, മാൻഡോളിൻ, ഔഡ് വാദകനായ മാറ്റ്സ് ലുണ്ടാൽവ്. ബാൻഡിന്റെ ഘടന വർഷങ്ങളായി പല തവണ മാറിയിട്ടുണ്ട്. 1970-കളിൽ, ഈ സംഘം വിയറ്റ്നാം യുദ്ധത്തെയും ദക്ഷിണാഫ്രിക്കയിലെ അപാർഥെയിഡിനെയും എതിർത്തുകൊണ്ട് പ്രക്ഷോഭങ്ങളിൽ സജീവമായിരുന്നു.

ആ കാലത്ത് ഇസ്രയേലിനെ തുറന്നെതിർക്കുന്നതിൽ നിലനിന്നിരുന്ന നിയന്ത്രണത്തോടും ഫലസ്തീനിയൻ സ്വത്വത്തെ അംഗീകരിക്കാതിരിക്കുന്നതിലും പ്രതിഷേധിച്ചുകൊണ്ടുള്ള ഗാനമാണ് ജോർജ് ടോട്ടാരിയുടെ "ലീവെ പലസ്തീന". 1978-ൽ പുറത്തിറങ്ങിയ *Mitt hemlands jord* / أرض بلادي (അർത്ഥം: "എന്റെ ജന്മനാട്ടിന്റെ മണ്ണ്") എന്ന ആൽബത്തിലെ അവസാന ഗാനമായ "*Demonstrationssången* / تحيا فلسطين" ("പ്രക്ഷോഭഗാനം / പലസ്തീൻ നീണാൾ വാഴുക ") എന്ന പേരിലാണ് ഇത് പുറത്തിറങ്ങിയത്. പിന്നീട് ഇത് കോഫിയയുടെ ഏറ്റവും പ്രശസ്തമായ സൃഷ്ടിയായി മാറി.

## അവലംബം